Hola Prystan

Hola Prystan () on kaupunki Ukrainan Hersonin alueen Skadovskin piirissä. Hola Prystan on satamapaikkakunta (vuodesta 1868) Konkajoen varrella, 20 kilometriä Dneprin estuaarista. Kaupunki sijaitsee maanteitse noin 58 kilometriä piirikeskus Skadovskin keskustasta pohjoisluoteeseen ja linnuntietä noin 18 kilometriä Dneprin estuaarin vastarannalla sijaitsevasta aluekeskus H’ersonista etelälounaaseen. 

Ukrainan tilastokeskus arvioi taajaman väkiluvuksi 13 760 asukasta vuoden 2021 alussa. Vuonna 2001 kaupungin väkiluku oli 15 234. Asukkaista etniseltä taustaltaan ukrainalaisia oli tuolloin 84 prosenttia ja venäläisiä 13 prosenttia.

Hola Prystan on Ukrainan vuonna 2020 tehdyn aluehallintouudistuksen jälkeen kuulunut Skadovskin piiriin; aiemmin se on ollut Hola Prystanin piirin hallintokeskus. 

Hola Prystan mainitaan kirjallisissa lähteissä ensimmäisen kerran vuonna 1786, ja sitä linnoitettiin Krimin sodan (1853–1856) aikana. A. Popov perusti Ukrainan ensimmäisen radioaseman paikkakunnalle 1902. Siellä toimii Komunar-yhtiön veneitä ja huonekaluja valmistava tuotantolaitos, Hopryn mutakylpyjä tarjoava parantola ja kylpylä, sekä Mustanmeren biosfäärinsuojelualueen museo, laboratorioita ja toimistoja. 

Osana hyökkäyssotaansa Venäjä miehitti maaliskuussa 2022 Hola Prystanin. Hyökkääjät kidnappasivat kaupungin pormestarin 28. maaliskuuta, eivätkä kertoneet hänen olinpaikastaan tai tilanteestaan ainakaan kahteen kuukauteen. Kaupungin asukkaat osoittuvat mieltään pormestarinsa vapauttamisen puolesta esimerkiksi maaliskuun lopussa ja lauloivat Ukrainan kansallislaulua. Myös Euroopan unionin edustajat vaativat huhtikuussa ukrainalaisten pormestareiden välitöntä vapauttamista.

Lähteet

Aiheesta muualla

Hersonin alueen kaupungit